Að minnsta kosti einn sjúklingur á viku, að meðaltali, verður fyrir alvarlegum mistökum eða vanrækslu í heilbrigðiskerfinu sem getur valdið varanlegum örkumlum eða dauða. Tilkynningum um slíkt hefur fjölgað jafnt og þétt á síðustu árum.
Árlega verða meira en tíu þúsund atvik á öllum heilbrigðisstofnunum landsins þar sem sjúklingur hefði getað eða verður fyrir heilsutjóni, vegna mistaka, vanrækslu eða óhapps. Langflest flokkast ekki sem alvarleg. 51% eru byltur eða föll, en 14% tengjast lyfjagjöf.
Alvarlegu atvikin, þau sem ollu eða hefðu getað valdið varanlegum örkumlum eða dauða, voru 64 tilkynnt á síðasta ári, sem er hlutfallslega sambærilegt við það sem gerist á Vesturlöndum. Tilkynningar hafa tvöfaldast síðan 2015, mögulega vegna bættrar skráningar.
Í Kveiksþætti kvöldsins er fjallað um öryggi sjúklinga og mál Bergþóru Birnudóttur sem örkumlaðist við fæðingu eins stærsta barns sem fæðst hefur á Íslandi á síðustu áratugum. Hún er sjálf hjúkrunarfræðingur, og telur tregðu meðal heilbrigðisstarfsmanna við að viðurkenna mistök.
Bergþóra: "Við þurfum að taka þessi mál í gegn og búa til miklu betra verklag utan um hjúkrunarfræðinga og lækna sem eru að starfa þannig að það verði í rauninni bara eðlilegur hluti af starfinu að viðurkenna mistök."
Alma Möller, landlæknir, bendir á að vinna sé hafin við að skoða réttarstöðu heilbrigðisstarfsfólks þegar alvarleg atvik koma upp og til að gera úrvinnslu og meðferð kvartana betri. Sú vinna hófst í kjölfar þess að árið 2014 var hjúkrunarfræðingur ákærður fyrir manndráp af gáleysi.
Alma: "þetta er einn liður í öryggismenningu, það er að geta gengist við mistökum. Og þá þurfa auðvitað heilbrigðisstarfsmenn að vera vissir um að málin séu meðhöndluð með sanngjörnum hætti. Og ég veit að það þykir ekki öllum svo vera í dag. En þetta er bara mjög mikilvægt að verði hluti af okkar heilbrigðisþjónustu að gangast við mistökum, því að öðruvísi lærum við auðvitað ekki af þeim."

Að minnsta kosti einn sjúklingur á viku, að meðaltali, verður fyrir alvarlegum mistökum eða vanrækslu í heilbrigðiskerfinu, sem getur valdið varanlegum örkumlum eða dauða. Fjöldi slíkra tilkynninga hefur tvöfaldast undanfarin sex ár.